b'\n_START_ARTICLE_\nPa\xc5\xa1a\n_START_PARAGRAPH_\nPa\xc5\xa1a (tur\xc5\xa1ko: pa\xc5\x9fa iz perzijskega pad\xc5\xa1ah ali padi\xc5\xa1ah, kar pomeni\xc2\xa0\xc2\xbbkralj\xc2\xab) je bil visok naslov v politi\xc4\x8dnem sistemu Osmanskega cesarstva, ki so ga obi\xc4\x8dajno podeljevali guvernerjem provinc in generalom. Mnogi pa\xc5\xa1e so bili isto\xc4\x8dasno guvernerji in generali. Proti koncu Osmanskega cesarstva je postal pa\xc5\xa1a \xc4\x8dasten naslov, nekak\xc5\xa1en\xc2\xa0\xc2\xbbgospod\xc2\xab._NEWLINE_Ozemlje ali slu\xc5\xbeba, ki je bila v pristojnosti pa\xc5\xa1e, se je imenovala pa\xc5\xa1aluk (pashalik).\n_START_SECTION_\nPa\xc5\xa1a kot \xc4\x8dastni naslov\n_START_PARAGRAPH_\nNaslov pa\xc5\xa1a so dodajali na koncu osebnega imena nosilca naslova. \xc4\x8ceprav naslov ni bil d\xc3\xa9den, je pogosto postal del osebnega imena, na primer Ibrahim Pa\xc5\xa1a ali Emin Pa\xc5\xa1a. Pa\xc5\xa1ine sinove so imenovali pa\xc5\xa1azade ali pa\xc5\xa1a-zadi. Oba naslova sta popolnoma enakovredna._NEWLINE_V sodobnem Egiptu v levantski arab\xc5\xa1\xc4\x8dini se naslov pa\xc5\xa1a \xc5\xa1e danes uporablja za spo\xc5\xa1tljivo naslavljanje (predvsem starej\xc5\xa1ih) oseb in ima podoben zven kot pri nas\xc2\xa0\xc2\xbbgospod\xc2\xab.'